Turkki / TUSKON liikemies- ja teollisuusliitto

Turkey / TUSKON (Turkish Confederation of Businessmen and Industrialists)

**Kysymykset**

1. Mikä TUSKON-liitto on?
2. Miten Turkin vallankaappausyritys vuonna 2016 ja sitä edeltänyt AKP:n ja Gülen-liikkeen välirikko vaikuttivat liiton toimintaan?
3. Mitä palveluita liitto tarjosi jäsenilleen?

***Questions***

1. What is TUSKON (Turkish Confederation of Businessmen and Industrialists)?
2. How did the 2016 coup attempt and the preceding rift between AKP and the Gülen-movement affect TUSKON’s activities?
3. What kind of services did TUSKON offer its members?

# 1. Mikä TUSKON-liitto on?

TUSKON (*Türkiye İşadamları ve Sanayiciler Konfederasyonu*, eng. Turkish Confederation of Businessmen and Industrialists) oli vuonna 2005 perustettu, turkkilainen elinkeinoelämän työnantajajärjestö.[[1]](#footnote-1) TUSKON oli kytköksissä ns. Gülen-liikkeeseen[[2]](#footnote-2).[[3]](#footnote-3) TUSKONin perustamisesta alkaen sen johtaja toimi Rızanur Meral.[[4]](#footnote-4) Gülen-sidonnainen turkkilainen sanomalehti Zaman[[5]](#footnote-5) kirjoitti maaliskuussa 2014, että TUSKON-liitto oli yläjärjestö seitsemälle liike-elämän liitolle (*business federation*), 211 liike-elämän järjestölle (*business association*) ja yli 55 000 yrittäjälle koko Turkin alueella.[[6]](#footnote-6) TUSKON lakkautettiin vuonna 2016,[[7]](#footnote-7) mutta sen Brysselistä käsin toimiva toimisto (TUSKON EU) on jatkanut toimintaansa raportoimalla Turkin ihmisoikeustilanteesta (ks. tarkemmin kysymys 2)[[8]](#footnote-8).

Tutkimuskirjallisuudessa TUSKONilla kuvataan olevan kytköksiä Gülen-liikkeeseen (ks. tarkemmin alla),[[9]](#footnote-9) ja sitä kuvaillaan muun muassa islamistiseksi,[[10]](#footnote-10) ja turkkilaisen ”konservatiivisen porvariston” elinkeinoelämän alan järjestöksi, jonka tarkoituksena oli edistää jäsentensä mahdollisuuksia markkinoilla sekä luoda jäsenille taloudellisen yhteistyön verkostoja.[[11]](#footnote-11) Ekonomisti, tutkija ja turkkilaisen elinkeinoelämän etujärjestön TÜSIADin[[12]](#footnote-12) asiantuntijajäsen Altay Atlı kirjoittaa tammikuussa 2011 julkaistussa artikkelissaan, että TUSKON on puhtaasti yksityisen sektorin toimija, jonka painopiste oli ulkomaankaupassa sekä -sijoituksissa. Viitaten TUSKON-liiton omiin verkkosivuihin, Atlı kirjoittaa, että TUSKON on kattojärjestö seitsemälle alueelliselle liitolle (*federation*), jotka vastaavat seitsemää maantieteellistä aluetta Turkissa, ja että nämä alueelliset liitot ovat TUSKONin jäseniä, eivät yksittäiset yhdistykset tai yritykset. Atlı kirjoittaa kuitenkin myös, että TUSKONin rakenne on pyramidimainen niin, että mitä tahansa yritystä, joka liittyy paikalliseen elinkeinoelämän järjestöön (*business association*), joka puolestaan kuuluu johonkin seitsemästä alueellista TUSKONiin kuuluvasta liitosta, pidetään TUSKONin jäsenenä. Atlın mukaan tietoa jäsenyritysten sijoittumisesta toimialoittain ei ollut saatavilla, mutta hänen arvionsa mukaan suurin osa yksittäisistä jäsenyrityksistä olivat pieniä- ja keskisuuria valmistus-, rakennus-, kuljetus- ja finanssialan yrityksiä.[[13]](#footnote-13)

Vuodesta 2005 alkaen TUSKON järjesti useita kauppakonferensseja yksittäisten valtioiden sekä näitä suurempien, tietyn alueen valtioryhmien kanssa. Tutkija Joshua Hendrick kirjoittaa vuonna 2013 julkaistussa Gülen-liikettä käsittelevässä monografiassaan, että siihen mennessä suurimmat järjestetyt konferenssit olivat olleet Turkin ja Keski-Aasian (syyskuu 2008), Turkin ja Tyynenmeren Aasian (huhtikuu 2007 ja 2008, yhteistyössä toisen järjestön PASIADin[[14]](#footnote-14) kanssa), Turkin ja Keski- sekä Itä-Euroopan (syyskuu 2008, toukokuu 2009), Turkin ja Afrikan (toukokuu 2006, 2007, 2008) sekä Turkin ja muun maailman (”the World”) (lokakuu 2011) maiden välillä.[[15]](#footnote-15)

Turkin hallinnon edustajat ottivat osaa TUSKONin järjestämiin tilaisuuksiin.[[16]](#footnote-16) Esimerkiksi Atlı kuvaa sekä TUSKONin että toisen elinkeinoelämän järjestön DEİKin[[17]](#footnote-17) suhteita Turkin hallintoon ja kirjoittaa, kuinka Turkin ulkoasianministeriö sekä ulkomaankaupan johtava virkamies olivat pitäneet näitä järjestöjä ”partnereinaan”, ja kuinka kyseisten viranomaiselinten korkeita virkamiehiä oli osallistunut järjestöjen tilaisuuksiin ja että tilaisuuksissa oli allekirjoitettu valtioiden välisiä taloudellisia sopimuksia. Sekä TUSKONin että DEİKin johtohenkilökuntaa niin ikään vieraili korkean tason turkkilaisten virkamiesten luona, ja Turkin hallinnon edustajia oli usein edustettuna järjestöjen yleiskokouksissa.[[18]](#footnote-18) Hendrick käy läpi useiden vaikutusvaltaisten AKP:n (Oikeus ja kehitys -puolue, turk. *Adalet ve Kalkınma Partisi*) jäsenten yhteyksiä TUSKONiin: Entinen talousministeri (nyk. DEVA-puolueen puheenjohtaja) Ali Babacan otti osaa TUSKONin ja PASIADin järjestämään konferenssiin Turkin ja Kaakkois-Aasian maiden välillä, pääministeri Recep Tayyip Erdoğan (pääministerinä vuosina 2003–2014) ja vuosina 2002–2009 parlamentin puhemiehenä toiminut Bülent Arınç lähettivät kirjeet ylistäen konferenssin saavutuksia ja ulkomaankaupan ministeri Kürsad Tüsmen osallistui jokaiseen TUSKONin Istanbulissa järjestämään konferenssiin ministerikautensa aikana (vuosina 2002–2009) ja piti tilaisuuksissa avaus- sekä päätöspuheen.[[19]](#footnote-19)

Myös TUSKONin vuonna 2010 järjestettyä kansainvälistä kauppakonferenssia (Türkiye-World Trade Bridge 2010) koskevassa esitteessä mainitaan Turkin hallinnon edustajien ottaneen osaa sen tilaisuuksiin useita kertoja. Esimerkiksi Turkin pääministeriön ulkomaankaupasta vastaavan johtavan virkamiehen sekä Turkin ulkoministeriön mainitaan olevan Türkiye-World Trade Bridge 2010 -konferenssin tukijoita. Lisäksi vuoden 2009 World Trade Bridge -tapahtuma oli järjestetty samojen tahojen kanssa yhteistyössä. Osana vuoden 2009 tapahtumaa oli järjestetty ”Istanbul Trade Ministers Summit”, johon osallistui 36 maan edustajia (mukaan lukien 21 ministeriä). Tuolloin pääministerinä toiminut Erdoğan oli yksi tilaisuuden pääpuhujista. Tilaisuudessa oli vieraillut monia ministereitä, kauppakamareiden johtajia, toimittajia, virkamiehiä ja 2250 liikemiestä 135 maasta. Turkista tilaisuuteen osallistui 3000 liikemiestä, ja 400 turkkilaisella yrityksellä oli tilaisuudessa oma esittelypöytä.[[20]](#footnote-20) Tutkija Isik Ozel esittää Turkin liike-elämän muutosta käsittelevässä artikkelissaan, että verrattuna toiseen liike-elämän katto-organisaatioon (TURKONFED[[21]](#footnote-21)), TUSKON eroaa TURKONFEDista siinä, että TUSKONilla ja Turkin hallituksella olivat avoimessa liitossa (*overt alliance*) keskenään.[[22]](#footnote-22)

Saksalaisen ulkopoliittisen ja turvallisuusasioiden instituutin (SWP, German Institute for International and Security Affairs) tammikuussa 2014 julkaiseman artikkelin mukaan TUSKON vältteli erityisen poliittisen aatteen omaksumista. Sen sijaan se tietoisesti pyrki pysyttelemään erossa poliittisista keskusteluista.[[23]](#footnote-23) Atlı toisaalta esittää, että TUSKON oli esittänyt hallitusta tukevia poliittisia mielipiteitä. Atlın mukaan TUSKON-liitolla oli jäseninä paljon pieniä- ja keskisuuria yrityksiä samasta poliittisesti konservatiivisesta kentästä, joka oli muodostanut myös (AKP-johtoisen) hallituksen keskeisen äänestäjäkunnan.[[24]](#footnote-24)

*Suhde Gülen-liikkeeseen*

Tutkijat Simon Watmough ja Ahmet Ötztürk kirjoittavat Gülen-liikettä käsittelevässä artikkelissaan, että Gülen-liikkeen erilaiset aloitteet ja projektit (turk. *eseler*), mukaan lukien erityisesti koulut, mutta myös media-, julkaisu- ja tuotantoyritykset, olivat olleet keskeisessä asemassa liikkeen laajentumisessa. 2000-luvulla perustetuista elinkeinoelämän alueellisista järjestöistä TUSKON oli kaikkein tunnetuin.[[25]](#footnote-25) SWP:n artikkelin mukaan TUSKON oli katto-organisaatio sellaisille turkkilaisille yrittäjille, jotka rahoittivat Gülen-liikkeen toimintaa. [[26]](#footnote-26) Yhdysvaltalaisen ajatushautomon Century Foundationin helmikuussa 2018 julkaisemassa Turkin turvallisuuspolitiikkaa käsittelevässä artikkelissa TUSKONia kuvataan ”gülenistiseksi” liike-elämän järjestöksi, joka oli aiemmin ollut tärkeä perusta Erdoğanin vallalle.[[27]](#footnote-27) Al-Monitorin artikkelissa AKP:n ja Gülen-liikkeen välirikosta helmikuulta 2014 TUSKONista sanotaan, että se oli tunnettu sen läheisestä yhteydestä Gülen-liikkeeseen.[[28]](#footnote-28)

Hendrickin mukaan TUSKON perustettiin, kun Gülen-liikkeeseen sidonnainen koulujen ja niihin liittyvien yritysten verkosto oli laajentunut niin suureksi, että 124 työnantajajärjestöä edustaen yli 10 000 yrittäjää muodosti uuden kattojärjestön.[[29]](#footnote-29) Sezer puolestaan kuvaa TUSKONin ja Gülen-liikkeen suhteesta, kuinka Gülen-liikkeen ylläpitämät koulut toimivat kansainvälisesti TUSKON-liitolle epävirallisina yhteyspisteinä.[[30]](#footnote-30) Watmoughin ja Ötztürkin mukaan Gülen-liikkeen piirissä kaikkein menestyneimpien yritysten johtajat olivat ennen vuotta 2016 osa liikkeen sisäpiiriä (’*inner sanctum*’). TUSKONiin saattoi kuulua Watmoughin ja Ötztürkin arvion mukaan jopa 50 johtoasemassa olevaa liikemiestä, joilla kaikilla oli ”suora linja” Güleniin. Nämä henkilöt konsultoivat Güleniä merkittävissä liiketoimintaan liittyvissä päätöksissä ja olivat valmiina tarjoamaan (ilmeisesti Gülenille) yksilökohtaista tai kollektiivista taloudellista tukea ja neuvoja ja ”palveluita”.[[31]](#footnote-31)

Hendrickin mukaan Gülen-liikkeeseen sidonnaisten toimijoiden toimintatapoihin kuului vähätellä yhteyksiä Gülen-liikkeeseen säästyäkseen kritiikiltä. Hänen haastattelemansa TUSKONin edustaja kertoi, että virallisesti liiton jäsenet eivät sano olevansa osa Gülen-liikettä, koska liitolla on oma johtokunta ja omat intressit eikä hänen mukaansa TUSKONilla ole Gülen-liikkeen kanssa suoraa kumppanuutta. Sen sijaan haastatellun edustajan mukaan monet liiton jäsenet kuuluivat myös Gülen-liikkeeseen, ja nämä Gülen-liikkeeseen kuuluneet TUSKONin jäsenet katsoivat osaltaan, että TUSKON oli Gülen-liikkeeseen kuuluva instituutio.[[32]](#footnote-32)

# 2. Miten Turkin vallankaappausyritys vuonna 2016 ja sitä edeltänyt AKP:n ja Gülen-liikkeen välinen välirikko vaikutti liiton toimintaan?

Gülen-liikkeen tilannetta Turkissa sekä muun muassa Gülen-liikkeen todellisten sekä oletettujen jäsenten pidätyksiä ja heidän saamiaan tuomioita on käsitelty tarkemmin Maahanmuuttoviraston 26.8.2020 päivätyssä raportissa,[[33]](#footnote-33) ja Gülen-liikkeeseen ja sen jäseniin kohdistettuja toimia ja oikeudenloukkauksia on käsitelty Maahanmuuttoviraston 10.5.2019 sekä 1.3.2017 päivätyissä kyselyvastauksissa.[[34]](#footnote-34)

AKP:n ja Gülen-liikkeen lopullisen välirikon katsotaan tapahtuneen joulukuussa 2013, jolloin liikkeen jäsenet käynnistivät pääministeri Erdoğaniin ja tämän lähipiiriin kohdistuneen korruptiotutkinnan, mikä johti avoimeen valtataisteluun Erdoğanin hallinnon ja Gülen-liikkeen välillä.[[35]](#footnote-35) Al-Monitorin artikkelissa huhtikuulta 2014 viitataan Zaman*-*lehden uutiseen ja kuvataan Erdoğanin ja Gülen-liikkeen välirikkoon liittyen, kuinka Erdoğanin oli raportoitu sanoneen, että TUSKON tultaisiin ”pyyhkimään pois” markkinoilta. Artikkelin mukaan hallinnon tuki ja suojelu oli TUSKONin osalta historiaa. Artikkelia varten haastatellun turkkilaisen Ekonomist-lehden toimittajan Talat Yesiloglun mukaan kahden muun elinkeinoelämän järjestön odotettiin syrjäyttävän TUSKON hallinnon suosikkina. Artikkelissa kuvataan, kuinka monien yksityisten organisaatioiden ja yritysten täytyi valita puolensa (AKP-johtoisen) hallinnon ja Gülen-liikkeen välillä, ja kuinka monia Gülen-liikkeeseen liitettyjä yrityksiä Turkissa oli jo ”rankaistu”. Useat kommentaattorit olivat arvioineet, etteivät TUSKONiin liittyvät yritykset selviäsi enää vuottakaan.[[36]](#footnote-36) Tutkijat Berk Esen ja Sebnem Gumuscu kirjoittavat AKP:n talouspolitiikkaa käsittelevässä artikkelissaan, että AKP:n johtama hallitus on käyttänyt taloudellisia keinoja rangaistakseen sen poliittisia vastustajia. Rangaistuksia kohdistui Gülen-liikkeelle uskollisiin yrityksiin ja liikemiehiin sen jälkeen, kun Erdoğanin ja Gülen-liikkeen välit rikkoutuivat. Artikkelissa viitataan Dünya-lehden uutiseen[[37]](#footnote-37) ja esitetään, että sen jälkeen, kun viranomaiset ottivat Gülen-sidonnaisen Zaman-lehden haltuunsa (maaliskuussa 2016), monet suuret yritykset jättivät TUSKON-liiton ja julistivat uskollisuuttaan hallitukselle. Esenin ja Gumuscun mukaan monet yritykset, joilla väitettiin olevan yhteyksiä Gülen-liikkeeseen, asetettiin konkurssimenettelyyn (*bankruptcy trusteeship*) heinäkuun 2016 vallankaappausyritykseen jälkeen. [[38]](#footnote-38)

Hürriyet Daily News uutisoi 6.11.2015, että Ankaran poliisi oli tehnyt ratsian TUSKON-liiton alla toimivien yhtymien (*business group*) toimistoille Ankarassa. Viitaten valtiollisen uutistoimiston Anadolu Agencyn uutisointiin artikkelissa sanotaan, että Ankaran johtavan yleisen syyttäjän toimisto oli määrännyt TUSKONin jäsenjärjestöihin kohdistuneet ratsiat. Ratsiat olivat osa Gülen-liikkeeseen kohdistunutta tutkimusta.[[39]](#footnote-39) Myös esimerkiksi kesäkuussa 2016 Hürriyet Daily News uutisoi, että Turkin poliisi oli ottanut kiinni 28 henkilöä epäiltynä yhteyksistä Fethullah Güleniin useissa ratsioissa ympäri maata samalla, kun poliisi yhä etsi TUSKONin johtajaa, Rızanur Meralia. Uutisen mukaan vastaavissa ratsioissa oli pidätetty aikaisemmin huhtikuussa 2016 noin sata Gülenin ”tukijaa”.[[40]](#footnote-40)

Tutkija Sophia Pandya kuvaa artikkelissaan tammikuulta 2017, kuinka heinäkuun 2016 vallankaappausyrityksen jälkeen Erdoğan aloitti niin kutsutun ”puhdistuksen”. Turkin viranomaiset pidättivät ja vangitsivat jopa kymmeniä tuhansia ihmisiä epäiltyinä kytköksistä vallankaappausyrityksestä syytettyyn Gülen-liikkeeseen, ja sulkivat tai ottivat haltuunsa yli 160 media-alan toimijaa ja sulkivat yli 2000 yksityiskoulua ja opetusinstituutiota. [[41]](#footnote-41) Hürriyet Daily News uutisoi elokuussa 2016 viranomaisten ilmoittaneen, että 4262 yritystä ja instituutiota oli suljettu sen perusteella, että näillä oli väitetysti yhteyksiä Gülen-liikkeeseen.[[42]](#footnote-42) Niin ikään myös TUSKON lakkautettiin vuonna 2016.[[43]](#footnote-43)

Hürriyet Daily News uutisoi 18.8.2016, että poliisi oli tehnyt ratsian yli 200 osoitteeseen 18 Turkin maakunnan alueella osana maanlaajuista tutkimusta, joka liittyi vallankaappausyrityksestä epäillyn Gülen-liikkeen rahoitukseen. Poliisi oli tehnyt etsintöjä myös TUSKONin toimitiloihin 18 maakunnan alueella. Lisäksi Istanbulin pääsyyttäjä oli määrännyt 187 epäillyn omaisuuden takavarikoimisesta. Epäiltyjen joukkoon kuului TUSKONin johtaja Rızanur Meral. Poliisi oli aloittanut Meralin etsinnät 28.7.2016, mutta uutisen mukaan hän oli ollut vielä vapaana. Lisäksi uutisen mukaan kahta päivää aiemmin 16.8.2016 viranomaiset olivat tehneet suuren operaation, joka kohdistui 51 Gülen-liikkeen tukemisesta epäiltyyn yritykseen.[[44]](#footnote-44)

Turkin valtiollinen uutistoimisto Anadolu Agency uutisoi 30.5.2017, että Meral oli yhä vapaana, kun Istanbulin rikostuomioistuin hyväksyi syytteet 86 Gülen-liikkeeseen liitettyä liikemiestä vastaan.[[45]](#footnote-45) Anadolu Agencyn mukaan tapaus tunnettiin nimellä ”TUSKON-tapaus”, koska osa syytetyistä oli ollut TUSKONin jäseniä. Andadolu Agency uutisoi 23.10.2017, että oikeudenkäynti 86 syytettyä vastaan oli alkanut. Heistä 31 oli vangittuna. Nostetuista syytteistä rangaistukseksi saattoi saada viidestä 22 vuoteen vankeutta.[[46]](#footnote-46)

TUSKONin verkkosivuille ei enää pääse.[[47]](#footnote-47) TUSKONin vuoden 2010 Trade Bridge-tapahtumaa koskevan esitteen mukaan sillä oli neljä toimistoa Turkin ulkopuolella: Washington D.C.:ssä, Brysselissä, Moskovassa ja Pekingissä.[[48]](#footnote-48) Näistä Brysselistä käsin toimiva TUSKON EU on jatkanut vuoden 2016 jälkeen toimintaansa. TUSKON EU:n verkkosivuilla sanotaan, että TUSKON EU toimi vuosina 2006–2016 Turkin ja EU:n välisten suhteiden edistämiseksi järjestäen muun muassa yli 100 tilaisuutta Brysselissä ja muissa eurooppalaisissa pääkaupungeissa. Sivuston mukaan TUSKON EU on toiminut itsenäisenä belgialaisena järjestönä tammikuusta 2016 lähtien keskittyen levittämään tietoa Turkin ihmisoikeustilanteesta ja ”liike-elämän toimijoiden kohtaamasta sorrosta” Turkissa.[[49]](#footnote-49)

# 3. Mitä palveluita liitto tarjosi jäsenilleen?

Kuten edellä on mainittu, TUSKON toimi etenkin ulkomaankaupan saralla,[[50]](#footnote-50) ja järjesti useita kauppakonferensseja Turkin ja toisten valtioiden ja alueiden välillä[[51]](#footnote-51). Ozel kirjoittaa, että TUSKON fasilitoi jäsentensä kanssakäymisiä, kauppasopimuksia sekä pääsyä kansainvälisille markkinoille. Tämä oli hänen mukaansa tärkeä toiminto pienille ja keskisuurille yrityksille, joiden toimintaympäristö oli aiemmin rajoittunut paikallisille markkinoille.[[52]](#footnote-52)

TUSKONin vuoden 2010 ”Trade Bridge” -tilaisuutta koskevan esitteen mukaan sen tavoitteena oli johtavana yksityisenä liike-elämän organisaationa auttaa jäseniään kasvamaan kansainvälisiksi yrityksiksi. Organisaation ydintoimintaan kuului ”Trade Bridge” -ohjelmat, liiketoimintadelegaatiot toisiin maihin, delegaatioiden isännöiminen Turkissa ja seminaarien, työpajojen ja työlounaiden järjestäminen ulkomailla. Ns. ”Trade Bridge”-ohjelmien keskeisin sisältö olivat kahdenväliset liiketapaamiset Istanbulissa. Tuhannet ulkomaiset ja paikalliset osallistujat oli etukäteen yhdistetty toisiinsa heidän liiketoimintaprofiileihinsa perustuen käyttäen TUSKONin omaa erityistä IT-järjestelmää. TUSKON järjesti tapaamisiin tulkit.[[53]](#footnote-53) Hendrickin mukaan TUSKONin järjestämissä tilaisuuksissa Gülen-liikkeen Istanbulissa sijaitsevien koulujen oppilaat toimivat tulkkeina useita päiviä kestävien yritystenvälisten liiketoimien aikana. Hendrick viittaa Zaman-lehden uutiseen vuodelta 2007, ja toteaa, että TUSKONin johtajan Meralin mukaan TUSKONin menestys perustuu ympäri maailmaa toimiviin ”turkkilaisiin kouluihin”, joita perustaneilla yrittäjillä on tärkeä rooli suhteiden luomisessa paikallisten liikemiesten kanssa. [[54]](#footnote-54)

Tutkija Lisa Sezer kirjoittaa artikkelissaan islamilaisista työnantajajärjestöistä Turkissa, että TUSKONin kansainvälinen verkosto ulottui ympäri maailman, mikä oli yksi sen tärkeimmistä vetovoimatekijöistä jäsenten hankkimisessa. Sezer mainitsee TUSKONilla olleen viisi virallista kansainvälistä haaraa (branches), ja että Gülen-liikkeen koulut toimivat myös TUSKONin epävirallisina yhteyspisteinä. Järjestön haarat sekä Gülen-liikkeen koulut tarjosivat peruspalveluita, tietoa markkinoista ja järjestivät liiketapaamisia. Sezerin mukaan TUSKONilla oli käytössään kehittynyt elektroninen palvelujärjestelmä (ks. yllä), jonka kautta liitto edisti sen jäsenten kaupallista yhteistyötä. Sezerin mukaan TUSKONin järjestelmä toi merkittäviä tuottoja sen jäsenille.[[55]](#footnote-55)

## Lähteet

Anadolu Agency

30.5.2017. *Over 80 ‘FETO businessmen’ to stand trial in Istanbul*. <https://www.aa.com.tr/en/july-15-coup-bid/over-80-feto-businessmen-to-stand-trial-in-istanbul/830304> (käyty 28.7.2022).

23.10.2017. *Business network on trial for links to Turkish coup*. <https://www.aa.com.tr/en/politics/business-network-on-trial-for-links-to-turkish-coup/945311> (käyty 29.7.2022).

Atlı, Altay 01/2011. *Businessmen as Diplomats: The Role of Business Associations in Turkey’s Foreign Economic Policy*. Insight Turkey Winter 2011/Vol 13, Number 1. <https://www.insightturkey.com/articles/businessmen-as-diplomats-the-role-of-business-associations-in-turkeys-foreign-economic-policy> (käyty 26.7.2022).

BBC Monitoring 3.3.2014. *Turkish business confederation challenges premier. Zaman website, Istanbul, in English 2 Mar 14*. (Saatavilla Factiva-uutistietokannasta <https://global.factiva.com>) [vaatii kirjautumisen] (käyty 22.7.2022).

Bechev, Dimitar 2022. *Turkey Under Erdoğan*. Yale University Press, New Heaven & London.

The Century Foundation/Sazak & Kurc 21.2.2018. *From Zero Problems to Zero Friends? The Past, Present, and Future of Turkey’s Role in Regional Security Cooperation*. <https://tcf.org/content/report/zero-problems-zero-friends/?agreed=1> (käyty 2.8.2022).

Democracy/Pandya, Sophia 1/2017. *The Roots of the Turkish Crisis.* <https://democracyjournal.org/magazine/43/the-roots-of-the-turkish-crisis/> (käyty 1.8.2022).

Dünya 9.11.2015. *Boydak’tan sonra Naksan Holding de ayrıldı*. <https://www.dunya.com/sirketler/boydaktan-sonra-naksan-holding-de-ayrildi-haberi-297604> (käyty 28.7.2022).

Esen, Berk & Gumuscu, Sebnem 2018. *Building a Competitive Authoritarian Regime: State-Business Relations in the AKP’s Turkey*. Journal of Balkan and Near Eastern Studies, 20:4, 349–372. <https://doi.org/10.1080/19448953.2018.1385924>.

Gürdal, İlke 2022. *The Impact of AKP’s Foreign Policy on the Capital Accumulation Process in Turkey*. Journal of Balkan and Near Eastern Studies, 24:1, 158–174. <https://doi.org/10.1080/19448953.2021.1992187>.

Hendrick, Joshua D. 2013. *Gülen. The Ambiguous Politics of Market Islam in Turkey and the World.* New York University Press, New York.

Hürriyet Daily News

6.11.2015. *Ankara police raid Gülen-linked business group TUSKON*. <https://www.hurriyetdailynews.com/ankara-police-raid-gulen-linked-business-group-tuskon-90838> (käyty 29.7.2022).

26.6.2016. *Police detain 28 in raids on Gülenists in Turkey*. <https://www.hurriyetdailynews.com/police-detain-28-in-raids-on-gulenists-in-turkey-100901> (käyty 29.7.2022).

18.8.2016. *Bosses, baklava kings detained in anti-Gülen probe*. <https://www.hurriyetdailynews.com/bosses-baklava-kings-detained-in-anti-gulen-probe-102995> (käyty 28.7.2022).

28.8.2016. *Hundreds of companies seized in probe into Turkey’s failed coup attempt*. <https://www.hurriyetdailynews.com/hundreds-of-companies-seized-in-probe-into-turkeys-failed-coup-attempt--103324> (käyty 29.7.2022).

IRB (Immigration and Refugee Board of Canada) 29.9.2016. *Turkey: The Fethullah Gulen Movement […] (2014-September 2016)[TUR05626.E]*. Saatavilla: <https://www.ecoi.net/en/document/1187179.html> (käyty 28.7.2022).

Kankkonen, Tom 2019. *Erdoğan. Turkki suuren johtajan varjossa*. Docendo, Helsinki.

Maahanmuuttovirasto

26.8.2020. *Gülen-liike Turkissa*. Saatavilla Tellus-maatietoportaalista.

10.5.2019. *TURKKI/ Gülen-liikkeeseen ja sen jäseniin kohdistetut toimet ja oikeudenloukkaukset, päivitys*. Saatavilla Tellus-maatietoportaalista.

1.3.2017. *TURKKI/ Gülen-liike, heinäkuun 2016 vallankaappausyritys, toiminta, rikossyytteet, tuomiot, ihmisoikeusloukkaukset, terrorismi.* Saatavilla Tellus-maatietoportaalista.

Al-Monitor/Tremblay, Pinar 28.4.2014. *Clash of the Anatolian Tigers*. <https://www.al-monitor.com/originals/2014/04/turkey-business-clash-gulen-akp.html> (käyty 3.8.2022).

Ozel, Isik 2013. *Is it none of their business? Business and democratization, the case of Turkey*. Democratization, 20:6, 1081–1116. <https://doi.org/10.1080/13510347.2012.674369>.

Sezer, Lisa A. 2018. *Employers’ organisations as social movements: Political power and identity work*. Human Resource Management Journal Vol 29 Issue 1, 67–81. <https://doi.org/10.1111/1748-8583.12209>.

SWP (Stiftung Wissenschaft und Politik)/Seufert, Günter 01/2014. *Is the Fethullah Gülen Movement Overstretching Itself?* <https://www.swp-berlin.org/publications/products/research_papers/2014_RP02_srt.pdf> (käyty 26.7.2022).

Taş, Hakkı 2017. *A history of Turkey’s AKP-Gülen conflict*. Mediterranean Politics May 2017. <http://dx.doi.org/10.1080/13629395.2017.1328766>.

TURKONFED [päiväämätön]. *About Us*. <https://turkonfed.org/en/page/about-us> (käyty 3.8.2022).

TUSKON 2010. *Türkiye World Trade Bridge – 2010*. [Esite]. Saatavilla: <https://www.komora.cz/files/uploads/att/files/3181/Tuskon%20English.pdf> (käyty 29.7.2022).

TUSKON EU [päiväämätön]. *Our Story*. <http://tuskoneu.org/?page_id=1825> (käyty 25.7.2022).

Watmough, Simon P. & Öztürk, Ahmet Erdi 2018. *From ‘Diaspora by Design’ to Transnational Political Exile: The Gülen Movement in Transition*. Politics, Religion & Ideology, 19:1, 33–52. <https://doi.org/10.1080/21567689.2018.1453254>.

YLE 5.3.2016. *Turkin laajalevikkisin sanomalehti viranomaisten haltuun – poliisi käytti kyynelkaasua ja vesitykkejä*. <https://yle.fi/uutiset/3-8721779> (käyty 25.7.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Sezer 2018, 68. [↑](#footnote-ref-1)
2. Maanpaossa Yhdysvalloissa elävän islamilaisen uskonoppineen Fethullah Gülenin ja hänen seuraajiensa muodostama liike. Ks. tarkemmin esim. Maahanmuuttovirasto 1.3.2017. [↑](#footnote-ref-2)
3. Esim. Hendrick 2013, 165; SWP/Seufert 01/2014, 6; Watmough & Ötztürk 2018, 40–41, 43; Sezer 2018, 75–76; al-Monitor/Tremblay, Pinar 28.4.2014. [↑](#footnote-ref-3)
4. Hendrick 2013, 165. [↑](#footnote-ref-4)
5. Turkin viranomaiset ottivat maan laajalevikkisimmän Zaman-lehden haltuunsa maaliskuussa 2016. YLE 5.3.2016. Lehti lakkautettiin myöhemmin. [↑](#footnote-ref-5)
6. BBC Monitoring 3.3.2014. [↑](#footnote-ref-6)
7. IRB 29.9.2016; Sezer 2018, 71; Gürdal 2022, 161. [↑](#footnote-ref-7)
8. TUSKON EU [päiväämätön]. [↑](#footnote-ref-8)
9. Watmough & Ötztürk 2018, 40–41; Hendrick 2013,167. [↑](#footnote-ref-9)
10. Gürdal 2022, 161. [↑](#footnote-ref-10)
11. Atlı 01/2011. [↑](#footnote-ref-11)
12. Turkish Industrialists’ and Businessmen’s Association (turk. *Türk Sanayicileri ve İş İnsanları Derneği*). Gürdal kuvaa tätä 1971 perustettua organisaatiota länsiorientoituneeksi ja ”sekulaariksi”. Gürdal 2022, 160. [↑](#footnote-ref-12)
13. Atlı 01/2011. [↑](#footnote-ref-13)
14. Association for Social and Economic Cooperation in Pacific Asia (turk. *Pasifik Ülkeleri İle Sosyal Ve İktisadi Dayanışma Derneği*), PASIAD, on Hendrickin mukaan myös Gülen-liikkeeseen kytköksissä oleva järjestö. Hendrick 2013, 164. [↑](#footnote-ref-14)
15. Hendrick 2013, 165. [↑](#footnote-ref-15)
16. Esim. Atlı 01/2011; Hendrick 2013, 165–166. [↑](#footnote-ref-16)
17. The Foreign Economic Relations Board of Turkey (turk. *Dış Ekonomik İlişkiler Kurulu*) on Atlın mukaan perustettu vuonna 1986 Turkin hallinnon aloitteesta edistämään ulkomaankauppaa. Atlı 01/2011. [↑](#footnote-ref-17)
18. Atlı 01/2011. [↑](#footnote-ref-18)
19. Hendrick 2013, 166. [↑](#footnote-ref-19)
20. TUSKON 2010, 16. [↑](#footnote-ref-20)
21. Turkish Enterprise and Business Confederation (turk. *Türk Girişim ve İş Dünyası Konfederasyonu*) on järjestön omien sivujen mukaan yksityinen ja puolueeton (*nonpartisan*), vuonna 2004 perustettu liike-elämän organisaatio, johon kuuluu nykyään yli 50 000 yritystä. TURKONFED [päiväämätön]. [↑](#footnote-ref-21)
22. Ozel 2013, 1097. [↑](#footnote-ref-22)
23. SWP/Seufert 01/2014, 6. [↑](#footnote-ref-23)
24. Atlı 01/2011. [↑](#footnote-ref-24)
25. Watmough & Ötztürk 2018, 40–41. [↑](#footnote-ref-25)
26. SWP/Seufert 01/2014, 6. [↑](#footnote-ref-26)
27. The Century Foundation/Sazak & Kurc 21.2.2018. [↑](#footnote-ref-27)
28. Al-Monitor/Tremblay, Pinar 28.4.2014. [↑](#footnote-ref-28)
29. Hendrick 2013, 165. [↑](#footnote-ref-29)
30. Sezer 2018, 75–76. [↑](#footnote-ref-30)
31. Watmough & Ötztürk 2018, 43. ”This group might have comprised as many as 50 senior business figures, all of whom maintained a ‘direct line’ to Gülen. They would consult him on major business decisions, provide individual and collective financial support, and would be available for advice, consultation, and ‘favours’.” [↑](#footnote-ref-31)
32. Hendrick 2013,167. [↑](#footnote-ref-32)
33. Maahanmuuttovirasto 26.8.2020. [↑](#footnote-ref-33)
34. Maahanmuuttovirasto 10.5.2019 & 1.3.2017. [↑](#footnote-ref-34)
35. Ks. esim. Bechev 2022, 134–135; Kankkonen 2019, 74–75. [↑](#footnote-ref-35)
36. Al-Monitor/Tremblay, Pinar 28.4.2014. [↑](#footnote-ref-36)
37. Ks. Dünya 9.11.2015. [↑](#footnote-ref-37)
38. Esen & Gumuscu 2018, 359–360. [↑](#footnote-ref-38)
39. Hürriyet Daily News 6.11.2015. [↑](#footnote-ref-39)
40. Hürriyet Daily News 26.6.2016. [↑](#footnote-ref-40)
41. Democracy/Pandya 1/2017. [↑](#footnote-ref-41)
42. Hürriyet Daily News 28.8.2016. [↑](#footnote-ref-42)
43. IRB 29.9.2016; Gürdal 2022, 161. [↑](#footnote-ref-43)
44. Hürriyet Daily News 18.8.2016. [↑](#footnote-ref-44)
45. Anadolu Agency 30.5.2017. [↑](#footnote-ref-45)
46. Anadolu Agency 23.10.2017. [↑](#footnote-ref-46)
47. Verkkosivujen osoite: [www.tuskon.org](http://www.tuskon.org). Käyty 2.8.2022. [↑](#footnote-ref-47)
48. TUSKON 2010, 2. [↑](#footnote-ref-48)
49. TUSKON EU [päiväämätön]. Verkkosivujen osoite: [www.tuskoneu.org](http://www.tuskoneu.org). Sivuston viimeisin päivitys on tammikuulta 2020. (Käyty 2.8.2022). Watmough ja Ötztürk esittävät Gülen-liikkeestä yleisesti, että Turkin valtion liikkeeseen kohdistettujen tukahduttamistoimien jälkeen liikkeen piirissä perustettiin uusia projekteja erityisesti internetissä, ja argumentoivat, että jotkut Gülen-liikkeeseen kytköksissä olevat projektit kuten turkeypurge.com ja Stockholm Center for Freedom omaksuivat länsimaisten ihmisoikeusjärjestöjen kielenkäytön tavoitellen toiminnalleen legitimiteettiä. Watmough & Ötztürk 2018, 51. [↑](#footnote-ref-49)
50. Atlı 01/2011. [↑](#footnote-ref-50)
51. Hendrick 2013, 165; TUSKON 2010, 2. [↑](#footnote-ref-51)
52. Ozel 2013, 1096. [↑](#footnote-ref-52)
53. TUSKON 2010, 2–3. [↑](#footnote-ref-53)
54. Hendrick 2013, 165–166. [↑](#footnote-ref-54)
55. Sezer 2018, 75–76. [↑](#footnote-ref-55)